**Kære afdelinger, ledere, medlemmer og forældre i Fjordager Idrætsforening**

I takt med at smittetallene falder, og vaccinerne bliver rullet ud i samfundet, kan vi glæde os over en forsigtig genåbning af foreningslivet. Vi glæder os i hvert fald til dagen, hvor vi kan åbne dørene og byde vores medlemmer velkommen tilbage igen.

I og med at træninger, kampe, opvisninger og andre arrangementer har været afblæst, og fortsat er det, oplever vi forståeligt nok, at der er medlemmer, der kontakter os angående kontingentbetalingen. Henvendelserne handler primært om, hvorvidt man som medlem skal betale fuldt kontingent eller kontingent i det hele taget i denne sæson og om vi planlægger at forlænge sæsonen. Udgangspunktet er, at man betaler for hele sæsonen. Vi har med vilje trukket opkrævningen lidt, indtil vi kunne se en åbning forude

Hovedbestyrelsens klare holdning er, at kontingentet er udtryk for en betaling for det at være medlem i en forening, - et fællesskab, og ikke for en specifik ydelse som eksempelvis en eller to træninger om ugen.

Vi vil derfor appellere til, at alle medlemmer støtter foreningen ved at betale fuldt kontingent, selvom aktiviteten har været stoppet i en periode. Derved bidrager alle til, at der også er en levende forening med masser af sportslige og sociale aktiviteter, når vi kommer ud på den anden side af nedlukningen.

**Et betalt kontingent er en betingelse for at kunne deltage i de foreningsaktiviteter, der pr. 1.3 starter op udendørs. Dels fordi at aktiviteterne kun er tilladt for foreningens medlemmer og dels for at kunne smitteopspore. Dvs. at man har kontaktoplysningerne på alle der deltager i den udendørs træning.**

Medlemmernes kontingent er afgørende for os i et år, hvor hjælpepakkerne kun delvist (ca. med 1/3 har dækket det Corona-skabte hul af mistede indtægter fra f. eks. manglende indtægter ved

* HCA Marathon og øvrige løb derunder
* Tinderbox
* aflyste forestillinger på Fjordagerscenen
* aflyste forårsopvisninger i gymnastik
* aflyste stævner ude og inde for håndbold, fodbold, badminton og krolf
* aflyste løb, løb, powerwalk og cykling
* aflyst Fjordager i Farver
* aflyste skole-samarbejder
* OK-kort-arrangemener i SuperBrugsen

Til trods for disse mistede indtægter ser regnskabet for 2020 fornuftigt ud. Takket være foreningens trofaste medlemmer, som har været fantastiske til at betale kontingenterne.

Det håber vi også på, at I vil gøre i 2021, til trods for at vi ikke rigtig er kommet i gang med aktiviteterne endnu. Vi kan garantere, at hovedbestyrelsen og alle afdelingerne gør alt hvad vi kan, for at være klar til genåbningen i den takt, som regeringen nu tillader det. Om vi forlænger sæsonen, afhænger af mulighederne i den enkelte afdeling og om instruktørerne er ledige, men det er en klar opfordring til afdelingerne, at man gør, hvad man kan for at gribe den mulighed

Der er nu åbnet for kontingentindbetalingerne og der heldigvis begyndt at komme kontingenter ind, så det er skønt. Vi håber, at endnu flere vil følge trop.

**Restriktioner:**

Aktiviteterne er kun for medlemmer, der har betalt kontingent

Bliv hjemme, hvis du er sløj eller har symptomer

Kom omklædt og kør hjem så snart træningen er overstået

Sprit af før og efter træning – træneren sørger for sprit

Ingen tilskuere til træningen

Max. 25 personer sammen, gerne mindre grupper

Medbring egen vandfyldte drikkedunk og del ikke med andre

Kun trænere henter bolde og materialer og sørger for afspritning før og efter brug

Og så alle de andre spilleregler, der gælder i samfundet aktuelt ☺ Vi kan godt!

Pas på hinanden – god fornøjelse derude

Følg de anvisninger din afdeling oplyser.

**Ønsker man at støtte det arbejde Fjordager Idrætsforening laver er der flere muligheder:**

**Bliv passivt medlem** – Det koster kr. 150,00 for 2021 -   
Se mere på [www.fjordager-if.dk](http://www.fjordager-if.dk)

**Køb brændstof eller mobiltid** - Få et OK-kort eller download den gratis OK-app! Det kører!  
Læs mere og tilmeld dig <www.ok.dk/privat/ok-og-sporten>

**Køb strøm eller naturgas via EnergiFyn - SupportEl og SupportGas** - Det bliver IKKE dyrere for jer!   
Men det støtter foreningen.   
Tilmeld jer på: <https://www.energifyn.dk/bestil/?productId=8>

**Bestil et tilpasset Alarmsystem hos Verisure**. Kontakt Julie fra Verisure på 2373 0170 og få et uforpligtende tilbud på alarm og nævn, at I kommer fra Fjordager IF, så tildeles foreningen et sponsorbeløb pr aftale.

**Pas på hinanden. Sammen kommer igennem det!   
De bedste hilsner fra Fjordager Idrætsforening**